《登嘉州万景楼》
宋代·袁说友

我行大江西，胜槩数追逐。
南楼岳阳上，雄绝快心目。
今到西南第一楼，嗟哉余子真碌碌。
岩层嶂叠匝天外，蒲净葭丛蘸江曲。
三峨之雪晚在望，九顶之云暗相矗。
萦纡拱揖俨左右，吞吐澎湃环山腹。
瀰瀰漭漭三万顷，何止江郊供远瞩。
俯观大象欲堕地，仰摘星辰几可掬。
一天万景不可状，尽付此楼归约束。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。